### מדריך למורה

### מסכת ביכורים פרק ג משנה ט

# עיטור הביכורים

**משך ההוראה**: חצי שיעור.

נוסח המשנה

## רַבִּי שִׁמְעוֹן בֶּן נַנָּס אוֹמֵר:

## מְעַטְּרִין אֶת הַבִּכּוּרִים חוּץ מִשִּׁבְעַת הַמִּינִים.

## רַבִּי עֲקִיבָא אוֹמֵר:

## אֵין מְעַטְּרִין אֶת הַבִּכּוּרִים אֶלָּא מִשִּׁבְעַת הַמִּינִים.

מבנה:

זיהוי המחלוקת.

תוכן

נבין את דעתו של כל אחד מהתנאים, נתאים בין איור של סל ביכורים על פי רבי שמעון בן ננס, לסל ביכורים על פי רבי עקיבא. נלמד על טעמו של רבי עקיבא – שמא יחשבו שצריך להביא ביכורים גם מפירות שאינם משבעת המינים.

משמעות

חגי: לפעמים צריך להתנהג לפי "מה יחשבו עלי".

יעל: מה פתאום! צריך להתנהג לפי מה שנכון, ולא לפי איך שזה יֵרָאה בעיני אחרים.

אבא: אתם חולקים בדיוק כמו המחלוקת שבמשנה!

כִּתבו במחברותיכם:

כמו מי חושב חגי וכמו מי חושבת יעל?

בעל פה נדבר על החשיבות של והייתם נקיים מה' ומישראל , אדם צריך לדאוג שלא יחשבו שהוא לא בסדר, ועוד יותר חשוב לדאוג שלא ילמדו ממעשיו בטעות לעשות דבר שאסור (למשל, אדם נכנס לחנות לא כשרה וקונה בה משהו סגור. אנשים עלולים לא לשים לב שקנה משהו סגור ולחשוב שהמקום כשר)

מושגי תוכן

**עיטור הביכורים**

בתחילת הפרק למדנו שמביאי הביכורים שהגיעו מרחוק לא היו מביאים אִתָּם פירות טריים, אלא צימוקים ותאנים מיובשות, כדי שהפירות לא יינזקו בדרך הארוכה.

כאשר התקרבו עולי הרגלים לירושלים היו מעטרים (מקשטים) את הסלים בפירות טריים כדי שסל הביכורים שלהם יהיה יפה ומשובח.

באֵילו פירות היו מעטרים את סלי הביכורים? בכך נחלקו התנאים במשנתנו.